Politiet vil i næste uge være til stede i Kongerslev for at tale med borgere, der måtte føle sig utrygge på grund af en vindueskigger.

Flere beboere Kongerslev har den seneste tid observeret en vindueskigger i byen. Nogle af byens borgere har oplevet vindueskiggeren banke på døre og lyse ind ad vinduer. Vindueskiggeren skaber utryghed i lokalmiljøet. - Det er væmmeligt, hvis der foregår sådan noget, siger Steen Hansen, der er pensionist og bor i Kongerslev. Nordjyllands Politi vil nu forsøge at komme utrygheden blandt Kongerslev-borgerne til livs. Derfor vil en mobil politistation tirsdag 26. april fra klokken 16 til 18 være at finde ved SuperBrugsen i Kongerslev. - Kom og tal med os, hvis du er utryg, lyder opfordringen fra politiet. Vil være mere til stede Flere Kongerslev-borgere har meldt episoder, hvor vindueskiggeren har været på spil, til politiet. Vindueskiggeren beskrives som en mørkklædt, midaldrende mand. - Vi er på sagen og er ekstra til stede i byen i den kommende tid, oplyser Nordjyllands Politi. Hvis man har oplysninger i sagen, kan man kontakte Nordjyllands Politi på telefonnummer 114.